Barclays ontken onttrekking uit AfrikaMaria Ramos. Foto: www.home.barclays Die Britse bank, Barclays, het Maandag bespiegeling dat dit heeltemal aan Afrika sal onttrek, ontken. “Barclays wil graag beklemtoon dat hy toegewyd bly aan Afrika waar hy steeds optimisties is oor die groeivooruitsigte en steeds soos normaalweg voortgaan met sy bedrywighede,” het die groep in ŉ verklaring gesê. Die aankondiging volg nadat die Financial Times Vrydag berig het dat Barclays Bank besluit het om sy bedrywighede in Afrika te staak. Barclays PLC, wat 62,3% van Barclays Africa besit, het Sondag gesê hy evalueer nog sy strategiese opsies met betrekking tot sy aandeelhouding in Barclays Africa Group Limited en sal na verwagting sy besluit hieroor bekendmaak wanneer hy sy 2015-jaarresultate op 1 Maart bekendmaak. Sowel Barclays PLC as Barclays Africa Group Limited sal hul finansiële resultate vir 2015 Dinsdag bekendmaak. Maria Ramos, uitvoerende hoof van die Barclays Afrika Groep, het in die verklaring gesê dat Barclays ŉ toekoms in Afrika het. “Met ŉ onafhanklike raad en afsonderlike notering op die Johannesburgse Effektebeurs, is ons diep gewortel in Afrika en streng in beheer van ons toekoms. Ons is toegewyd aan die sukses van die kontinent. Ons bestemming is Afrika,” het Ramos gesê. Ramos het bygevoeg dat Barclays se vooruitsigte in Afrika, waar die bank bates van meer as R1 triljoen het, steeds positief is.